钦定古今图书集成/明伦汇编/交谊典/第057卷 > 《秋林会友图》史鉴
## 钦定古今图书集成/明伦汇编/交谊典/第057卷 > 《秋林会友图》史鉴

青山巃嵷凝紫霞，飞泉如虹饮渥洼，枫林接叶红于
花，上有鸾鹤下麏麚，玉楼珠箔仙人家，仙人颜色长
美好，瑶池桃花得春早。门前石楠秋叶香，满地绿云
风不扫。有客来远方，驱车涉羊肠。车声到门止，揖让
升高堂，高堂奕奕凌云汉，瑶爵金盘青玉案。华灯煌
煌照宴嬉，汉女湘妃出帷幔。浮云不行天欲低，回风
动地飞花乱。悲欢离合乐未央，起视明星夜将半。夜
将半，舞且歌，发《激楚》，奏《阳和》。巧笑两颊生微涡，蛾眉
曼睩光腾波。平生乐事良蹉跎，对此转觉哀情多。明
朝忽惊双鬓皤，其奈流光如箭何。